Αθήνα, 31 Μαρτίου 2025

**ΥΠΕΘΟ και ΑΑΔΕ: Έως 30/6 η υποβολή των δηλώσεων φόρου πλοίων δεύτερης κατηγορίας του ν. 27/1975**

Με κοινή απόφαση του Υφυπουργού Εθνικής Οικονομίας και Οικονομικών Γιώργου Κώτσηρα και του Διοικητή της ΑΑΔΕ Γιώργου Πιτσιλή, μετατίθεται για τις 30 Ιουνίου 2025 η προθεσμία υποβολής των δηλώσεων φόρου πλοίων δεύτερης κατηγορίας του ν. 27/1975 (Α’ 77) για το φορολογικό έτος 2024.

Ειδικότερα, για τη διευκόλυνση των φορολογουμένων και την ομαλή ολοκλήρωση της διαδικασίας, η πληρωμή του φόρου πραγματοποιείται σε δύο δόσεις, με την πρώτη δόση να καταβάλλεται εμπρόθεσμα μέχρι και τις 31 Ιουλίου και τη δεύτερη δόση μέχρι και τις 30 Σεπτεμβρίου 2025.

Η δήλωση υποβάλλεται μέσω της ψηφιακής πύλης myAADE (myaade.gov.gr) στη διαδρομή **Εφαρμογές > Φορολογικές Υπηρεσίες > Πλοία/Ναυτιλιακές Εταιρείες > Δήλωση Φόρου πλοίων β’ κατηγορίας ν. 27/1975 > Είσοδος στην εφαρμογή**. Επισημαίνεται ότι η δήλωση αφορά τα πλοία β’ κατηγορίας εσωτερικών πλόων, ανεξαρτήτως σημαίας.